钦定古今图书集成/明伦汇编/闺媛典/第352卷 > 《神女庙赋》宋·晁公愬
## 钦定古今图书集成/明伦汇编/闺媛典/第352卷 > 《神女庙赋》宋·晁公愬

汉武帝既封泰山之五年，临朝而叹曰：“朕念元元之
民，未蒙休德，周览中土，以施惠泽，而南方以远，故独
弗及也。朕甚悯焉。”是冬，诏发佽飞羽林之士，简车骑
之众，盛清道之仪。天子御雕玉之舆，服龙文而驾鱼
目，击蒲梢而骖蹑云。至于盛唐，望九疑，登天柱，薄枞
阳而出休于琅琊。天子大悦，作《盛唐枞阳之诗》，命协
律都尉延年歌之，以觞群臣。酒未半，天子戚然不怿。
时东方朔、枚皋侍，因进曰：“陛下不怿，臣敢请罪。”帝曰：
“朕适望琅琊之上，忽然云兴，其气甚异。因感高唐之
事，闻楚阳台之山，下有神女，旦为行云，暮为行雨，朕
心慕之。异时诸方士尝言：仙者非求人主，人主求之
乃可致。今巡游天下，冀一睹列仙之属而莫获焉。殆
朕之德不如楚王能有所遇也，是以不怿。”朔跪曰：“楚
王，诸侯耳。有臣宋玉，善为微词，感动神女，见梦于王，
臣尝笑之。玉安知神女若臣者，乃知之。”上意乃解，命
谒者给朔札，使为之赋。朔即献辞曰：“径西邦之绵邈
兮，积阆风之崇基。缭玉墉以千里兮，右翠水而左瑶
池。昆仑层峙以嵯峨兮，《弱渊》周流而逶迤。”中龟台之
清都兮，“洪敞而甚治。粲丹房与石室兮浮云而
上齐。”谅豊隆列缺之矜工兮，斧雷霆而斲之。疏悬黎
以代础兮，莹结绿而饰墀。虞渊倒景而下射兮，光反
激以文驰。萃飞仙之游遨兮，饵若英而咀琼枝。戛琼
霄之灵璈兮，歌白云而忘归。状愉乐而不可殚兮，非
羽轮其莫窥。帝九灵之少女兮，其名曰瑶姬。受《素书》
于紫清“兮，含洞阴之华滋。习玉瑛而厌处兮，乘回飙
以长辞。狂章大翳为之奉辔兮，策苍虬而驾白蜺。驭
八景之玉辖兮，曳纷纶之云旗。戴灵气而轻举兮，朅
鸾戾而鸿飞。涉巨溟之层波兮，将摄衣乎南箕。聆梦
泽之雄爽兮，漭天水之相围。介青丘而澶漫兮，奄高
唐以冥迷。忽意乐而延伫兮，弥缝节以徘徊。”去丹笈
授夫神禹兮，靖九土而安柔祇。下民怀斯遗烈兮，即
后化而为祠。象琼光之华阙兮，骞《辛彝》以为楣。矫藻
栋以乘虬兮，烈药房而张薜帷。群峰连卷而十二兮，
烂云屏而扬辉。俨玉立而正中兮，貌渥饰而具宜。沐

武蹲而抱关兮，夕夹陛以文狸。猿猱悲吟以度曲兮，
女娲倚歌而舞。冯彝三足乌往来为使兮，讯东华之
灵妃。迹逍遥乎中区兮，亮素节之靡移。鼻祖祝融之
裔子兮，窃息妫以荆尸。蛊文夫人于前兮，后又夺郧
阳子之妻。豹舄毙掩而攘内兮，蜂目暴竿而蒙訾。黑
要挟夏而与居兮，於菟盗䢵而遂孳。世朋淫而上烝
兮，尝见刺于湘累。横下臣繄宋玉兮，揆暴厉之不可
规。称先王常与灵游兮，荐枕席而嬖私。今胡为而复
遇兮，意托讽于微词。启后世之瞽惑兮，诳魄化而为
芝。曰形媚而服嫣兮，则与梦期。宜圣览之孔昭兮，独
超悟于昨非。厉皇荒德而慢神兮，祸源起乎龙漦。悼
卫蒯之失国兮，《艾猳》实发其乱机。屏宓妃而却《玉女》
兮，幸后王之三思。